Opgespoorde atletiekman in hof | Netwerk24
Deur Marelize Barnard 16 Januarie 2020 17:52
Die polisie ondersoek ’n klag van bedrog teen Allen Barnes, finansiële beampte van die Westelike Provinsie-atletiekvereniging.
Kol. Andrè Traut, Wes-Kaapse polisiewoordvoerder, sê die klag is by die Seepunt-polisiekantoor ingedien.
Allen BarnesFoto: Facebook
Barnes is op Vrydag 10 Januarie in Gauteng in hegtenis geneem en het Maandag vlugtig in die hof verskyn.
Hy moet weer op 20 Januarie in die landdroshof in Kaapstad verskyn.
Die polisie het nie bevestig of hy in aanhouding is nie.
Barnes moes op 4 Januarie by ’n padwedloop gewees het wat deur die Stragglers-atletiekklub by die Strandfontein Pavilion aangebied is. Hy was die hooforganiseerder van die wedloop, maar toe hy nie opdaag nie, is hy as vermis aangemeld by die Bothasig-polisiekantoor. Dié soektog is nou deur die polisie gesluit nadat Barnes in Gauteng gevind is. Ingeligte bronne sê Barnes is in Sunnyside in Pretoria opgespoor.
Intussen het die Westelike Provinsie-atletiekvereniging aangekondig ’n spesiale algemene vergadering word op 6 Februarie gehou waar die omstandighede waaronder Barnes verdwyn het, bespreek gaan word.
Die verwydering van Barnes as raadslid van die
atletiekvereniging sal bespreek word, asook ’n stap om Barnes van alle strukture van die WP-atletiekvereniging te herroep.
Meer oor: Allen Barnes | Gevind | Vermis | Hof
WPA wil ‘Barnes se verwydering’ bespreek
Polisie wil nie veel uitlap ná atletiekman gevind is
Atletiek-man ná week opgespoor